Colin Eglin - Wikipedia

# Colin Eglin

### vanuit Wikipedia, die vrye ensiklopedie.

Colin Eglin was van 1970 meermale leier van die Progressiewe Party en sy opvolgers.

Colin Wells Eglin is op 14 April 1925 in Seepunt, Kaapstad gebore en voltooi sy skoolopleiding aan die Hoërskool De Villiers Graaff op Villiersdorp. Daarna dien hy in die Tweede Wêreldoorlog in Italië voor hy hom as landmeter bekwaam aan die Universiteit van Kaapstad.

Sy politieke loopbaan begin op die ouderdom van 26, toe hy van 1951 tot 1954 in die dorpsraad van Pinelands dien. Daarna was hy lid van die Provinsiale Raad en word in 1958 se algemene verkiesing 'n Parlementslid vir die Verenigde Party.

In 1959, tydens die V.P. se kongres in Bloemfontein, bedank hy en ander progressiewe lede van die V.P., die sogenaamde "Jong Turke", en stig op 13 November daardie jaar die Progressiewe Party, voorloper van die huidige Amptelike Opposisie, die Demokratiese Alliansie. Hy verloor sy parlementêre setel in die verkiesing van 1961, maar keer terug na die Parlement in 1974 as L.P. vir Seepunt, wat hy bly tot met die koms van die demokrasie in 1994. Hy dien daarna nog tot 2004 as eers voorbanker-L.P. van die Demokratiese Party en later die Demokratiese Alliansie.

Eglin is in 1971 verkies as leier van die Progressiewe Party, hoewel hy nie 'n L.P. was nie. Met die samesmelting van die Progressiewe Party en die Reformiste Party in Julie 1975, word Eglin leier van die Progressiewe Reformiste Party. Op 28 Junie 1977 ontbind die Verenigde Party en word die Nuwe Republiek Party gestig. 'n Groep oud-V.P.-lede weier om by die N.R.P. aan te sluit en saam met die P.R.P. stig hulle op 5 September 1977 die Progressiewe Federale Party, weer met Eglin as leier en later leier van die Amptelike Opposisie ná die verkiesing van 30 November 1977.

Hy word op 3 September 1979 opgevolg deur die jong, charismatiese dr. Frederick van Zyl Slabbert. Ná Slabbert in 1986 bedank, word Eglin weer partyleier tot hy vervang word deur dr. Zach de Beer.

## [wysig] Bronne

- Mostert, J.P.C., Politieke Partye in Suid-Afrika, Instituut vir Eietydse Geskiedenis, U.O.V.S., Bloemfontein, 1986.
- Rosenthal, Eric, Encyclopaedia of Southern Africa, Juta and Company Limited, Kaapstad en Johannesburg, 1978.

Ontsluit van "http://af.wikipedia.org../../../c/o/l/Colin_Eglin_64d9.html"

Kategorie: Suid-Afrikaanse politici

##### Views

- Artikel
- Bespreking
- Huidige wysiging

##### Soek

##### Ander tale

- English
- Français